b"\n_START_ARTICLE_\nRicard II d'Anglaterra\n_START_SECTION_\nJoventut\n_START_PARAGRAPH_\nRicard va n\xc3\xa9ixer a Bordeus (part del principat angl\xc3\xa8s d'Aquit\xc3\xa0nia) el 6 de gener de 1367. Era fill de l'hereu del tron d'Anglaterra, el pr\xc3\xadncep Eduard de Woodstock (conegut com el Pr\xc3\xadncep Negre) i la seva esposa Joana de Kent. Eduard havia destacat com un comandant valu\xc3\xb3s dels ex\xc3\xa8rcits anglesos durant la Guerra dels Cent Anys, com per exemple a la batalla de Poitiers l'any 1356. Per\xc3\xb2 Eduard va emmalaltir i mor\xc3\xad l'any 1370 abans de poder heretar el tron._NEWLINE_Quan el seu avi Eduard III va morir, Ricard va heretar el tron amb tan sols 10 anys. El parlament tem\xc3\xa9 que l'oncle de Ricard, el poder\xc3\xb3s Joan de Gant, li usurp\xc3\xa9s el tron. Per aix\xc3\xb2 no es va voler instaurar una reg\xc3\xa8ncia i Ricard va regnar de forma nominal.\n_START_SECTION_\nRegnat\n_START_PARAGRAPH_\nL'actitud autorit\xc3\xa0ria de Ricard II va enemistar-lo amb molts nobles; llavors, el 1399, aprofitant que el rei estava dirigint una campanya contra Irlanda, Enric de Lancaster, fill de Joan de Gant i cos\xc3\xad de Ricard II, inici\xc3\xa0 una revolta i s'apoder\xc3\xa0 de gran part de les regions meridionals i orientals d'Anglaterra. Ricard II aconsegu\xc3\xad desembarcar a Gal\xc2\xb7les per\xc3\xb2 fou capturat al castell de Flint i condu\xc3\xaft a Londres on se'l confin\xc3\xa0 a la Torre. Ricard II va ser autoritzat a compar\xc3\xa8ixer davant del Parlament on, despr\xc3\xa9s de sentir els c\xc3\xa0rrecs presentats contra seu, va abdicar; aleshores, el Parlament entronitz\xc3\xa0 Enric de Lancaster com a Enric IV (1399-1413). _NEWLINE_L'ex-rei Ricard va ser recl\xc3\xb2s al castell de Pontefract on va morir, segurament assassinat, el 14 de febrer de 1400."